İsraillilər və fələstinlilər Fələstin dövlətinin BMT-də tanınması məsələsini müzakirə edir
Yaxın Şərqdə insanlar Nyu-Yorkda hadisələrin inkişafını diqqətlə izləyir
Fələstin qrupları arasında məsələ ilə bağlı fikir ayrılıqları var, İsrailin etirazı isə vəziyyəti daha da gərginləşdirir İsraillilər və fələstinlilər bu həftə Fələstin liderlərinin Nyu-Yorkda Fələstin dövlətinin BMT-də tanınması istiqamətində apardıqları fəaliyyətləri diqqətlə izləyir. İordan çayının Qərb sahilində Ramallah şəhərində bazara gələn insanların müzakirə etdiyi əsas mövzu BMT-də Fələstin dövlətinin tanınması məsələsidir. Sabah Rajah deyir ki, Fələstin dövlətinin tanınması onun həyatda ən böyük arzusudur. Mağaza sahibi Fərid Zaban deyir ki, fələstinlilər və israillilər uzun müddətdir danışıqlar aparır, lakin bunun bir nəticəsi olmayıb. Fələstin liderləri İsraillə sülh danışıqlarında inkişafın olmamasına təəssüf edir. Onlar ümid edir ki, Fələstin dövlətinin BMT səviyyəsində tanınması onların mövqeyini möhkəmlədəcək. Lakin Qüdsün küçələrində başqa əhval-ruhiyyə var. Şəhər sakini Yakov Hadani hesab edir ki, bu addım danışıqlara zərər vuracaq. 22 yaşlı Assaf Haberin İsrail ordusunda dostları var. O qorxur ki, bu addım zorakılığın artmasına gətirib çıxara bilər. Hibri universitetinin professoru Yakov Bar Siman-Tov deyir ki, BMT-nin qətnaməsi Fələstin ərazilərinə bir yenilik gətirəcək. Bar Simon-Tov deyir ki, addım nümayişlər və mümkündür zorakılıqlara, İsrailin sanksiyalar tətbiq etməsinə gətirib çıxara bilər. Ya da yenidən danışıqlara qayıtmaqla nəticələnə bilər. Ramallahda təhlilçi Hani Əl-Masri deyir ki, Mahmud Abbasın başçılıq etdiyi Fələstin Muxtariyyəti BMT-yə üz tutub, lakin başqa taktiki vasitələrdən də istifadə edə bilər. Fələstinlilərin özləri arasında məsələ ilə bağlı fikir ayrılıqları mövcuddur. Fətah qrupu Fələstin dövlətinin tanınmasını dəstəkləyir. Qəzza zolağına nəzarət edən rəqib Həmas isə bu addıma qarşı çıxaraq, bununla İsrailin legitimləşdiyini deyir. İsrailin məsələyə etirazı gərginliyi daha da artırır.